《谢刘察推》
宋代·郭祥正

秋风吹霜入松柏，虚谷声遥寒刺刺。月华正高星宿稀，独鹤不刺觜插翼。

是时夫子为我吟，逸调雄才世无敌。十年学诗自谓豪，一日逢君有惭色。

恍疑醉梦太帝家，宝藏珠楼不知极。蟠桃结实九重春，金银琅玕万林直。

须臾收拾到平淡，雨洗高峰增老碧。又如摩诘画思精，一幅霜绡数拳石。

鬼神怪变露形状，天地英华发胸臆。我家江南谢朓山，山深流水长潺潺。

猕猴摘果趁不去，白云常在衣裳间。断无车马送尘土，独与猿鸟期追攀。

一杯有酌醉复醉，万虑不到閒中閒。欲邀君去咏此景，愿窥巨笔追扬班。

其馀功业未足数，天马安得趋尘寰。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。